和微之詩二十三首 和我年三首 三
作者：白居易
朝代：唐

paragraphs: 我年五十七，榮名得非少。
報國竟何如，謀身猶未了。
昔嘗速官謗，恩大而懲小。
一黜鶴辭軒，七年魚在沼。
將枯鱗再躍，經鎩翮重矯。
白日上昭昭，青雲高渺渺。
平生頗同病，老大宜相曉。
紫綬足可榮，白頭不爲夭。
夙懷慕箕潁，晚節期松篠。
何當闕下來，同拜陳情表。